КIуэкIуэ Юрийрэ Кадыров Рамзанрэ зэхьэзэхуэ иныр Налшык къыщызэIуахащ
Тхьэмахуэ махуэм КIуэкIуэ Юрийрэ Кадыров Рамзанрэ Налшык къыщызэIуахащ зэзауэ зэхэтхэмкIэ Кавказым и чемпионатыр, къэрал куэдым я лIыкIуэхэр зыхэтыр. Ар Урысейм и ЛIыхъужь, Шэшэн Республикэм и япэ Президент Кадыров Ахъмэт-хьэжымрэ Къэбэрдей-Балъкъэр Республикэм и япэ Президент КIуэкIуэ Валерийрэ я цIэкIэ къызэрагъэпэщащ. ЗэIущIэм и пэ къихуэу республикитIым я Iэтащхьэхэр Олимп аллеем щыкIуам абыхэм къаIущIащ иужьрей Олимп зэхьэзэхуэм щытекIуа Мудрэн Беслъэн, абы дыжьын медалыр къыщызыхьа Джэду Iэниуар, спортым дихьэх нэгъуэщI цIыху куэд.
«Гладиатор» спорт комплексым къекIуэлIахэр цIыху мин зыбжанэ хъурт. Абыхэм яхэтт КъБР-мрэ Шэшэнымрэ я къэрал властым и органхэм, жылагъуэ зэгухьэныгъэ нэхъ инхэм я лIыкIуэхэр. Я зэфIэкIыр Налшык щагъэлъэгъуэн папщIэ зэхьэзэхуэм кърихьэлIащ Италием, Бразилием, Германием, Испанием, Украинэм, Кавказ Ищхъэрэ федеральнэ округым и щIыналъэхэм — Ставрополь крайм, Осетие Ищхъэрэ-Алание республикэм, Къэбэрдей-Балъкъэрым, Шэшэн Республикэм, Ингуш Республикэм, Дагъыстэн Республикэм, Къэрэшей-Шэрджэсым щыщ спортсмен цIэрыIуэхэр.
Чемпионатым хэтхэм сэлам гуапэ ярихри КъБР-м и Iэтащхьэм хэхауэ жиIащ мы зэхьэзэхуэр Кавказым и цIыху гъуэзэджэхэм — Урысейм и ЛIыхъужь, Шэшэн Республикэм и япэ Президент Кадыров Ахъмэт-хьэжымрэ Къэбэрдей-Балъкъэр Республикэм и япэ президент КIуэкIуэ Ва- лерийрэ я цIэкIэ къызэрызэрагъэпэщар.
Зи ныбжьыр мы гъэм илъэс 65-рэ ирикъун хуея Кадыров Ахъмэт-хьэжы тхыдэм хыхьащ лIыгъэшхуэ зыхэлъа икIи зэфIэкIышхуэ зиIэу щыта цIыху пэжу, жиIащ къэпсалъэм. КъызыхэкIа лъэпкъым хуэлэжьэн фIэкIа абы нэгъуэщI мурад иIакъым. Шэшэн Республикэм и мамырыгъэ гъуэгум и лъабжьэр иубзыхури, абы шэшэнхэр зэкъуигъэуващ икIи цIыхубэм я къэкIуэнум, Урысей къэралыгъуэм и къэкIуэнум папщIэ и гъащIэр итащ. Кадыров Ахъмэт-хьэжым иубзыхуа гъуэгум текI имыIэу ирокIуэ абы и къуэр.
Зэхьэзэхуэм кърихьэлIахэм, Къэбэрдей-Балъкъэрым ис псоми я цIэкIэ КъБР-м и Iэтащхьэр Кадыров Рамзан ехъуэхъуащ абы дзыхь ин къызэрыхуащIамкIэ икIи Шэшэн Республикэм и Iэтащхьэу зэрыхахыжамкIэ.
ЦIыхубэм я гум зэи ихунукъым политик губзыгъэ, къэрал лэжьакIуэ цIэрыIуэ КIуэкIуэ Валерий Мухьэмэд и къуэр, пищащ адэкIэ КъБР-м и Iэтащхьэм. Мы гъэм абы и ныбжьыр илъэс 75-рэ хъунут Къэбэрдей-Балъкъэрым и дежкIэ нэхъ псэзэпылъхьэпIэу щыта лъэхъэнэм абы хузэфIэкIащ республикэм, ди цIыхухэм я зэкъуэтыныгъэр ихъумэн. КIуэкIуэ Ва-лерий зэи шэч къытрихьакъым Урысей Федерацэм и зэкъуэтыныгъэр гъэбыдэн, Урысей къэралыгъуэр хъумэн зэрыхуейм икIи ди республикэм и къэкIуэнур Урысейм къыгуэпх зэрымыхъунум. «Шэшэнымрэ Къэбэрдей-Балъкъэрымрэ исхэр иропагэ апхуэдэ цIыху гъуэзэджэхэр зэрыдиIам», — къыхигъэщхьэхукIащ КIуэкIуэ Юрий.
КIуэкIуэ Валерийрэ Кадыров Ахъмэт- хьэжымрэ я фэеплъыр икъукIэ зэрылъа- пIэр къыхигъэщхьэхукIри, Шэшэн Республикэм и Iэтащхьэм жиIащ Кавказ Ищхъэрэм мамырыгъэмрэ зэпIэзэрытыныгъэмрэ щыгъэбыдэнымкIэ абыхэм ялэ- жьар «цIыхубэм пэжыгъэкIэ яхуэлэжьэным и щапхъэу» къызэрилъытэр. Зэхьэзэхуэм хэтхэм ехъулIэныгъэхэр къахьыну ехъуэхъури, Кадыров Рамзан Рио-де-Жанейрэ щекIуэкIа Олимпиадэм и чемпион Мудрэн Беслъэн автомашинэ нэхъыфI дыдэхэм ящыщ зым и IункIыбзэр иритащ.
Къызэхуэсахэм я Iэгуауэ иным щIэту Шэшэн Республикэм и унафэщIым иратащ Iэпщэрыбанэ спортым щыхуагъасэ «Рамзан» спорт клубым и бгырыпхыр. АдэкIэ Урысейм и Гимным и макъамэм щIэту къэралым и ныпыр яIэтри зэхьэзэхуэр къызэIуахащ.
КъБР-м и Iэтащхьэмрэ Правительствэмрэ я пресс-IуэхущIапIэ.
